‘Gesteelde’ Telkom-kabels in skrootwerf gevindFoto: SAPD/Facebook Lede van die Tshwane-metropolisie het die afgelope naweek ŉ man in Pretoria-Wes in hegtenis geneem nadat gesteelde kragkabels glo in sy besit gevind is. Volgens senior supt. Isaac Mahamba, woordvoerder van die metropolisie, het metrobeamptes Saterdag wetstoepassing-operasies uitgevoer toe hulle die skrootwerf deursoek het. Daar is kragkabels op die werf gevind en die 33-jarige verdagte kon geen verduideliking gee van waar hy dit gekry het nie. “Hy het uiteindelik erken dat iemand anders die kabels vir hom gebring het en dat hulle hom betaal het. Die geraamde waarde van die kabels is tussen R20 000 en R30 000,” het Mahamba gesê. “Daar word vermoed dat dit by Telkom gesteel is omdat daar Telkom-kentekens op die kabels was.” Die man is op die toneel in hegtenis geneem vir die besit van gesteelde goedere, asook aangekla van die oortreding van artikel 3 van die wet op tweedehandse goedere. Mahamba het gesê kabeldiefstal is ŉ ernstige probleem in die stad. Die metropolisie doen alles in sy vermoë om die misdaad hok te slaan en die skuldiges aan die pen te laat ry